b'\n_START_ARTICLE_\nD\xc3\xb8r\n_START_PARAGRAPH_\nEn d\xc3\xb8r (fra norr\xc3\xb8nt dyrr) er en \xc3\xa5pning i en vegg i et rom, hus, kj\xc3\xb8ret\xc3\xb8y og liknende til \xc3\xa5 g\xc3\xa5 inn og ut gjennom som inngang eller utgang. Det kan ogs\xc3\xa5 v\xc3\xa6re en bevegelig plate eller lem, ofte med hengsler og karm, som dekker en slik \xc3\xa5pning og kan \xc3\xa5pnes og lukkes. Det er ogs\xc3\xa5 d\xc3\xb8rer p\xc3\xa5 m\xc3\xb8bler, for eksempel skapd\xc3\xb8rer._NEWLINE_I bygningstekniske sammenhenger skilles det mellom slagd\xc3\xb8rer og skyved\xc3\xb8rer.\n_START_SECTION_\nHistorikk\n_START_PARAGRAPH_\nDe eldste d\xc3\xb8rene man kjenner var enten hengslet, da antagelig oftest med l\xc3\xa6rhengsler, eller skyved\xc3\xb8rer, eller lemmer som ble l\xc3\xb8ftet ut av et spor og satt tilside om dagen og s\xc3\xa5 satt p\xc3\xa5 plass igjen p\xc3\xa5 kvelden. D\xc3\xb8rer fra antikken er veldokumentert enten fra bilder, for eksempel fra oldtidens Egypt eller i bevart tilstand, s\xc3\xa6rlig i Pompeii dessuten gjennom unders\xc3\xb8kelser av hus hvor sporene som d\xc3\xb8rene har v\xc3\xa6rt felt inn i er bevart.\n_START_SECTION_\nSlagd\xc3\xb8rer\n_START_PARAGRAPH_\nSlagd\xc3\xb8rer er den klart mest utbredte d\xc3\xb8rtype. I en slagd\xc3\xb8r er d\xc3\xb8rbladet festet med hengsler til d\xc3\xb8rens karm og svinger vertikalt i forhold til karmen. D\xc3\xb8rens slagretning bestemmes av hvilken side hengslene er montert p\xc3\xa5.\n_START_SECTION_\nSkyved\xc3\xb8rer\n_START_PARAGRAPH_\nEn skyved\xc3\xb8r er en d\xc3\xb8r som ikke er hengslet, men som \xc3\xa5pnes og lukkes ved at den beveger seg horisontalt langs glideskinner. Skyved\xc3\xb8rer brukes blant annet p\xc3\xa5 garderobeskap, som sided\xc3\xb8rer p\xc3\xa5 varebiler og i inngangspartier p\xc3\xa5 supermarkeder.\n_START_SECTION_\nAnnet\n_START_PARAGRAPH_\nD\xc3\xb8ren var et underholdningsprogram som ble sendt p\xc3\xa5 NRK radio. Der opptr\xc3\xa5dte blant annet Einar Sissener som talende d\xc3\xb8r.'